TUT-studente betoog oor ‘ou kos’, misdaad op kampusUitsig oor die stad vanaf TUT se kampus in Pretoria-Wes (Argieffoto) Die polisie is Dinsdag na die Tshwane Universiteit van Tegnologie se kampus in Pretoria-Wes ontbied toe betogende studente bande aan die brand gesteek en infrastruktuur beskadig het. Prof. Lourens van Staden, visekanselier, het gesê daar was nie “baie skade aangerig” tydens die “baie vreedsame” betoging nie. “In die begin van die jaar was dit dieselfde. Baie vreedsaam, geen eiendom beskadig nie, geen geweld nie. ŉ Paar bande hier en daar is wat mens maar kry,” het Van Staden aan verslaggewers op die kampus gesê. “Selfs volgens polisieberigte was dit net ŉ paar bande wat aan die brand gesteek is en dit was vreedsaam. Ek sê nie ons keur dit goed nie, maar dit is hoe dinge in die land gedoen word.” Daar is skade aangerig aan koshuise op die kampus, maar Van Staden het gesê die finansiële impak is nog nie bereken nie. ŉ Paar deure is met brandblussers gebreek. Lesings en toetse wat vir Dinsdag geskeduleer was, is opgeskort en talle studente het huis toe gekeer. Mohau Tsikoane, ŉ student in bourekenkunde, het gesê een van die grootste klagtes van die betogende studente is die toename in misdaadvoorvalle op die kampus, ou kos wat by die kafeteria verkoop word en onvoldoende akkommodasie vir studente. “Die mense word op die kampus beroof,” het Tsikoane verduidelik. “As jy laat in die aand van die biblioteek af terugstap koshuis toe, word jy beroof. Hulle vat jou selfoon, Timberlands (stewels) en Air Max (hardloopskoene). Ons hoor gereeld so en so is op die kampus met ŉ vuurwapen of ŉ mes gedreig en beroof.” Hy het gesê die kos veroorsaak ŉ probleem vir studente omdat dit in grootmaat ŉ dag of twee vantevore voorberei word. Tsikoane het gesê die studente betoog ook oor die tekort aan fondse in die nasionale studentefinansieringshulpskema (NSFAS). Talle veiligheidswagte van Nationwide Security was op die kampus. Lede van die Suid-Afrikaanse metropolisie en Suid-Afrikaanse Polisiediens was by die hoofhek gestasioneer.